Nainen pidätettiin lentokentällä Kairossa.

Libanonilainen turisti on tuomittu Egyptissä kahdeksan vuoden vankeusrangaistukseen hänen verkossa julkaisemansa videon takia.

Nainen kertoi sosiaalisessa mediassa suosituksi nousseella kymmenminuuttisella videolla tulleensa seksuaalisesti ahdistelluksi. Hän myös kertoi olleensa varkauden ja huijauksien uhri. Myöhemmin julkaisemallaan videolla hän sanoi, ettei ollut aikonut loukata kaikkia egyptiläisiä.

24-vuotias nainen pidätettiin Kairossa lentokentällä toukokuussa hänen yrittäessään lähteä Egyptistä.

Häntä syytettiin yhteiskuntaa ja uskontoa vahingoittavien huhujen levittämisestä. Libanonilaisnaisen asianajaja on valittanut tuomiosta.